  Наталья Тетерина Кыкетӥ Калыккуспо парадельфи шудонъёсты ортчытонлы Удмуртия дась. Шудонъёсты радъясь ӧрилэн йылпумъясь пумиськоназ со сярысь вераз элькунысь Мерлыко политикая но ужъя министр Татьяна Чуракова, ивортэ улосвыл тӧролэн но кивалтэтлэн пресс-службазы. Сӧсыръёслэн творчествоя вожвылъяськонъёссы Ижкарын 11-17 шуркынмонэ ортчозы. Куноосты интыян, транспортэн нуллон, волонтёръёслэн но берыктӥсьёслэн уженызы герӟаськем ужпумъёс быдэстэмын. Шудонъёс дыръя министерствоын уен-нуналэн ужалоз нимысьтыз штаб, отчы эрикрадэз утисьёс, МЧС-ысь, МВД-ысь, кужымо ёзэсъёсысь ӧнерчиос, тазалыкез утисьёс но мукет министерствоосысь но удысэтъёсысь ыстэм муртъёс. Та дыре Россиысь МЧС-лэн элькунъя валтӥсь управленияз ужасьёсын ӵошен улон, сюдон но Шудонъёсты ортчытон интыосын тренировочной эвакуациос радъясько. Удмуртиысь кивалтэтлэн тӧроез Ярослав Семёнов пусйиз, радъясь ӧриен туж бадӟым уж лэсьтэмын шуыса. Калыккуспо инлыкен ужрадэз умой ортчытон понна али асьмелы ӟечлыко быдэстыны кулэ вань со ужрадъёсты, кудъёссэ чакламы, кудъёсыз сярысь кенешимы дасяськон вакыт дыръя Ярослав Семёнов, Удмуртиысь кивалтэтлэн тӧроезРоссиысь Парадельфи комитетлэн быдэсъясь кивалтӥсез Наталья Крель верамъя, Удмуртилэн шоркараз 52 росси улосвылъёсысь но 24 кунъёсысь 1 сюрс 500 пала адями вуоз. Шудонъёсы пыриськисьёс но учкисьёс понна адӟытонъёс, концертъёс, семинаръёс, спектакльёс, мастер-классъёс но мукет ужрадъёс дасямын. Отчы муниципалитетъёс но сӧсыръёслэн мер огазеяськонъёссы пыр вӧлмытӥськись дунтэк ӧтён билетъёсын пырыны луоз. Ватсалом, Парадельфи шудонъёс улсын Ижкарын тодосъя кык конференциос ортчозы. 12-тӥ шуркынмонэ Россиысь но мукет кунъёсысь эмчиос-реабилитологъёс ӧлексыослы юрттэт сётон ласянь лэчыт ужпумъёс сярысь кенешозы но сӧсыр пиналъёслэн анай-атайёссылэн юанъёссылы валэктонъёс сётозы. Кыкетӥез конференци Парадельфи шудонъёсты азинтонлы сӥземын луоз. Тодэ вайытом, Ижкарысь лулчеберетъя юртъёсты Калыккуспо Парадельфи шудонъёслы дасян понна федерал но элькун коньдэтысь 19 миллион манетлэсь ятыр коньдон висъязы.  Тегъёс: Лулчеберет Ижкар Удмуртия Мерлык Мерлыкполитикаяминистерство ТатьянаЧуракова Парадельфишудонъёс  